
R E F E R A T  D E  A P R O B A R E
privind acordarea avizului pentru organizarea concursului în vederea ocupării funcției de Șef Compartiment Primire Urgențe din cadrul 
Spitalului Municipal Brad

	
Prin adresa nr. 15126/27.11.2025, înregistrată la Primăria Municipiului Brad sub nr. 50069/27.11.2025, Spitalul Municipal Brad a solicitat avizul pentru organizarea concursului în vederea ocupării funcției de Șef Compartiment Primire Urgențe din cadrul Spitalului Municipal Brad, funcție vacantă conform Statului de funcții aprobat prin Hotărârea Consiliului Local nr.193/2025.
Conform prevederilor art. 185 alin. (1) din Legea nr. 95/2006 privind reforma în domeniul sănătății, cu modificările și completările ulterioare „(1) Secţiile, laboratoarele şi serviciile medicale ale spitalului public sunt conduse de un şef de secţie, şef de laborator sau, după caz, şef de serviciu. Aceste funcţii se ocupă prin concurs sau examen, după caz, în condiţiile legii, organizat conform normelor aprobate prin ordin al ministrului sănătăţii”.
Ținând cont de prevederile mai sus invocate, coroborate cu prevederile art. 13 din Normele privind organizarea concursului ori examenului pentru ocuparea funcției de șef de secție, șef de laborator sau șef de serviciu din unitățile sanitar, aprobate prin Ordinul nr. 1406/2006, cu modificările și completările ulterioare, „Solicitările unităţilor sanitare publice de organizare a concursurilor sau examenelor pentru ocuparea funcţiilor de şef de secţie, şef de laborator şi şef de serviciu se avizează de către autoritatea în a cărei subordine se află unitatea sanitară”, se impune avizarea solicitării Spitalului Municipal Brad.
În contextul celor de mai sus am inițiat proiectul de hotărâre prin care am propus acordarea avizului pentru organizarea concursului în vederea ocupării funcției de Șef Compartiment Primire Urgențe din cadrul Spitalului Municipal Brad și îl supun spre dezbatere și aprobare plenului Consiliului Local al Municipiului Brad proiectul de hotărâre în forma prezentată.
Am propus, de asemenea, împuternicirea Primarului Municipiului Brad să semneze, în numele și pentru Consiliul Local al Municipiului Brad, avizul acordat solicitării Spitalului Municipal Brad.
În susţinerea propunerii mele invoc prevederile art. 2 și art. 18 alin. (1) lit. a) din Ordonanța de Urgență a Guvernului nr. 162/2008 privind transferul ansamblului de atribuții și competențe exercitate de Ministerul Sănătății catre autoritățile administrației publice locale, ale Hotărârii Guvernului nr. 529/2010 pentru aprobarea Normelor metodologice de aplicare a Ordonanței de Urgență a Guvernului nr. 162/2008 privind transferul ansamblului de atribuții și competente exercitate de Ministerul Sănătății către autoritățile administrației publice locale, ale Hotărârii Guvernului României nr. 529/2010 pentru aprobarea menținerii managementului asistenței medicale la autoritățile administrației publice locale care au desfășurat faze-pilot, precum și a Listei unităților sanitare publice cu paturi pentru care se menține managementul asistenței medicale la autoritățile administrației publice locale și la Primăria Municipiului București și a Listei unităților sanitare publice cu paturi pentru care se transferă managementul asistenței medicale către autoritățile administrației publice locale și către Primăria Municipiului București, ale Ordinului Ministerului Sănătății Publice nr. 1706/2007 privind conducerea și organizarea unităților și compartimentelor de primire a urgențelor, cu modificările și completările ulterioare, ale art. 4 alin. (2) și art. 185 din Legea nr. 95/2006 privind reforma în domeniul sănătății, republicată, cu modificările și completările ulterioare, ale art. 13 din Normele privind organizarea concursului ori examenului pentru ocuparea funcției de șef de secție, șef de laborator sau șef de serviciu din unitățile sanitar, aprobate prin Ordinul nr. 1406/2006, cu modificările și completările ulterioare, ale art. 185 alin. (1) și alin. (13) din Legea nr. 95/2006 privind reforma în domeniul sănătății, cu modificările și completările ulterioare, ale art. 129 alin. (1), alin. (2) lit. d), alin. (7) lit. c) şi alin. (14), art. 196 alin. 1 lit. a) și art.199 din O.U.G. nr. 57/2019 privind Codul administrativ, cu modificările și completările ulterioare, precum și ale Legii nr. 554/2004 a contenciosului administrativ, cu modificările și completările ulterioare.

